b'\n_START_ARTICLE_\nPeugeot 206\n_START_SECTION_\nPeugeot 206 (1998\xe2\x80\x932009)\n_START_PARAGRAPH_\n1990-luvun puoliv\xc3\xa4liss\xc3\xa4 Peugeot p\xc3\xa4\xc3\xa4tti olla kehitt\xc3\xa4m\xc3\xa4tt\xc3\xa4 suoraa seuraajaa suositulle 205-mallilleen. Peugeot uskoi asiakkaiden l\xc3\xb6yt\xc3\xa4v\xc3\xa4n uuden, pienemm\xc3\xa4n Peugeot 106 -mallin, tai hankkivan jonkin Peugeot 306:n pienemmist\xc3\xa4 ja edullisemmista versioista. Peugeot 205 poistettiin vaivihkaa mallistosta, mutta valmistajan pettymykseksi kummankaan korvaavan mallin myynti ei edistynyt toivotulla tavalla. Mallistoon j\xc3\xa4\xc3\xa4nytt\xc3\xa4 aukkoa p\xc3\xa4\xc3\xa4tettiin paikata, ja n\xc3\xa4in syntyi my\xc3\xb6h\xc3\xa4stynyt seuraaja 205-mallille. Peugeot 206:ta varten kehitettiin kokonaan uusi pohjalevy, sill\xc3\xa4 konsernin valikoimissa ei entuudestaan ollut sopivaa alustaa. Alustarakenteet olivat kuitenkin samankaltaiset kuin 205-mallissa. Takana oli ranskalaisvalmistajien suosima v\xc3\xa4\xc3\xa4nt\xc3\xb6sauvajousitus, joka s\xc3\xa4\xc3\xa4sti tilaa. _NEWLINE_Peugeot 206:n ensiesittely tapahtui lopulta syksyll\xc3\xa4 1998. Kooltaan malli asettui luokkansa suurimpien autojen joukkoon, mutta tavaratilan koko ei kuitenkaan ollut keskim\xc3\xa4\xc3\xa4r\xc3\xa4ist\xc3\xa4 suurempi. Sis\xc3\xa4tilojen osalta laskeva kattolinja rajoitti p\xc3\xa4\xc3\xa4ntilaa takaistuimella, ja tilaa oli leveyssuunnassakin v\xc3\xa4h\xc3\xa4isesti. Korimalleina olivat aluksi kolmi- ja viisioviset hatchbackit, mutta joillain markkina-alueilla mallistoon kuului my\xc3\xb6s neliovinen sedan. Avomalli CC esiteltiin vuonna 2001 ja farmari vuotta my\xc3\xb6hemmin. Tavallisen henkil\xc3\xb6automallin lis\xc3\xa4ksi valmistettiin my\xc3\xb6s Peugeot 206 XA -nimist\xc3\xa4 pakettiautoversiota, josta oli poistettu takaistuimet tavaratilan suurentamiseksi. T\xc3\xa4t\xc3\xa4 mallia ei kuitenkaan tuotu Suomeen._NEWLINE_Moottorit kuuluivat PSA:n TU-sarjaan. Bensiinimoottorit olivat 1,1- (60\xc2\xa0hv), 1,4- (75\xc2\xa0hv) ja 1,6-litraiset (88\xc2\xa0hv). Dieselmoottorina oli aluksi 1,9-litrainen (70\xc2\xa0hv) ja kev\xc3\xa4\xc3\xa4st\xc3\xa4 1999 l\xc3\xa4htien saatavana oli my\xc3\xb6s suorasuihkutteinen 2,0 HDi (90\xc2\xa0hv)._NEWLINE__NEWLINE_Perusmalli XR:n varustukseen sis\xc3\xa4ltyi kaksi turvatyyny\xc3\xa4, turvav\xc3\xb6iden esikiristimet ja voimanrajoittimet, l\xc3\xa4mmitett\xc3\xa4v\xc3\xa4t peilit ja sis\xc3\xa4ilmansuodatin. 1,1-litraista lukuun ottamatta vakiona oli my\xc3\xb6s korinv\xc3\xa4riset puskurit, kierroslukumittari ja ohjaustehostin._NEWLINE_XT-mallissa oli 14 tuuman py\xc3\xb6r\xc3\xa4t, plyysiverhoilu, kauko-ohjattava keskuslukitus, s\xc3\xa4ilytystila etumatkustajan istuimen alla, s\xc3\xa4hk\xc3\xb6ikkunat edess\xc3\xa4 ja kuljettajan istuimen korkeuss\xc3\xa4\xc3\xa4t\xc3\xb6. _NEWLINE_Liev\xc3\xa4sti urheilullisessa XS:ss\xc3\xa4 oli ABS-jarrut, s\xc3\xa4hk\xc3\xb6peilit, sumuvalot ja \xc3\xb6ljym\xc3\xa4\xc3\xa4r\xc3\xa4n mittari._NEWLINE_Vuonna 1999 esiteltiin malliston huipulle GTI 2,0-litraisella (135 hv) moottorilla. Mallin vakiovarustukseen kuului 15 tuuman kevytmetallivanteet, sivuturvatyynyt (yht. nelj\xc3\xa4 turvatyyny\xc3\xa4), tuulilasinpyyhkij\xc3\xb6iden sadetunnistin ja ulkol\xc3\xa4mp\xc3\xb6tilan mittari. Ovenkahvat olivat korinv\xc3\xa4riset ja takanakin oli levyjarrut. Verhoilussa istuinten reunat olivat nahkaa, etureuna ja ovipaneelit alcantaraa ja istuinosa plyysi\xc3\xa4. Iskunvaimennus oli s\xc3\xa4\xc3\xa4detty normaaleja malleja j\xc3\xa4ykemm\xc3\xa4ksi. _NEWLINE_GTI-mallista valmistettiin my\xc3\xb6s 4\xc2\xa0000 kappaleen numeroitu er\xc3\xa4 Peugeot 206 GT -erikoismallia. Auto vastasi tekniikaltaan ja varustelultaan t\xc3\xa4ysin GTI:t\xc3\xa4, mutta sen ulkon\xc3\xa4k\xc3\xb6 muistutti enemm\xc3\xa4n Peugeot 206 WRC:t\xc3\xa4._NEWLINE_Kolmas erikoismalli oli vuonna 2000 esitelty viisiovinen Roland Garros. Siin\xc3\xa4 oli 1,6-litrainen (109\xc2\xa0hv) bensiinimoottori, joka korvasi aikaisemman 88-hevosvoimaisen my\xc3\xb6s muissa malleissa. Auton tunnisti vihre\xc3\xa4st\xc3\xa4 Tie Break -metalliv\xc3\xa4rist\xc3\xa4 ja lasikatosta. Ylelliseen varusteluun kuului nahka/alcantara-verhoilu, kevytmetallivanteet, tuulilasinpyyhkij\xc3\xb6iden sadetunnistin, monitoimiohjauspy\xc3\xb6r\xc3\xa4 ja automaatti-ilmastointi._NEWLINE_Vuosimallin 2000 autoihin tuli kirkaslasiset sivuvilkut ja t\xc3\xa4yskokoinen vararengas. Puhkiruostumattomuustakuu piteni kuudesta kahteentoista vuoteen. 1,4 litran moottoria uudistettiin aikaisempaa taloudellisemmaksi ja v\xc3\xa4h\xc3\xa4p\xc3\xa4\xc3\xa4st\xc3\xb6isemm\xc3\xa4ksi. Mallivuoden 2001 autoissa oli lis\xc3\xa4ksi vakiona takaistuimen keskipaikan p\xc3\xa4\xc3\xa4ntuki ja kolmipisteturvavy\xc3\xb6._NEWLINE_Vuonna 2001 esiteltiin nelipaikkainen avomalli CC, joka oli tuolloin markkinoiden edullisin avoauto. Autossa oli s\xc3\xa4hk\xc3\xb6toimisesti avautuva ja sulkeutuva kovakatto. Moottoriksi sai 1,6- tai 2,0-litraisen bensiinimoottorin. Pienemm\xc3\xa4ll\xc3\xa4 moottorilla varustetussa vakiovarustukseen sis\xc3\xa4ltyi ABS-jarrut, s\xc3\xa4hk\xc3\xb6peilit, kauko-ohjattava keskuslukitus ja s\xc3\xa4hk\xc3\xb6ikkunat edess\xc3\xa4. 2,0-litraisen moottorin yhteydess\xc3\xa4 varusteina oli lis\xc3\xa4ksi radio/CD-soitin, sivuturvatyynyt (yht. nelj\xc3\xa4 turvatyyny\xc3\xa4), automaatti-ilmastointi sek\xc3\xa4 Sport-paketti: 16 tuuman kevytmetallivanteet, nahkaverhoiltu ohjauspy\xc3\xb6r\xc3\xa4 ja alumiinipolkimet. CC:n osuus kokonaistuotannosta oli noin 15 prosenttia._NEWLINE_XR:n korvasi Color Line syksyll\xc3\xa4 2001. Siin\xc3\xa4 oli korinv\xc3\xa4riset puskurit, hopeapohjainen mittaristo, v\xc3\xa4rik\xc3\xa4s verhoilu (keltainen, punainen tai sininen), uudet etuistuimet ja 14 tuuman py\xc3\xb6r\xc3\xa4t._NEWLINE_ _NEWLINE_Vuosimallin 2002 autoissa ohjauspy\xc3\xb6r\xc3\xa4 ja viikset vaihdettiin uusiin. S\xc3\xa4hk\xc3\xb6j\xc3\xa4rjestelm\xc3\xa4 oli my\xc3\xb6s uusi, ja se perustui t\xc3\xa4ysin v\xc3\xa4yl\xc3\xa4tekniikkaan._NEWLINE_Kes\xc3\xa4ll\xc3\xa4 2002 esiteltiin 206:n farmarimalli SW, jota valmistettiin Englannissa. SW oli muodoiltaan linjakas ja urheilullinen. Tavaratilaa oli 313 litraa ja takaistuintilat olivat hatchbackeja suuremmat. SW:ss\xc3\xa4 esitelty parannettu alusta tuli hieman my\xc3\xb6hemmin my\xc3\xb6s muihinkin malleihin. Suurin muutos oli etuakselin j\xc3\xa4ykennys, joka paransi ohjaustuntoa. Moottorivaihtoehdot olivat 1,4, 1,6, 2,0 GTI sek\xc3\xa4 2,0 HDi. SW:n perusmalli oli X Line, jossa oli ABS-jarrut, kauko-ohjattava keskuslukitus ja s\xc3\xa4hk\xc3\xb6ikkunat edess\xc3\xa4. X Linen yl\xc3\xa4puolella olivat muista malleista tutut XS ja GTI._NEWLINE_Syksyll\xc3\xa4 2002 edullisimmaksi varustetasoksi tuli koko mallistossa X Line, jonka varustelu ja hinta vastasivat t\xc3\xa4ysin aiempaa Color Linea._NEWLINE__NEWLINE_Alkuvuodesta 2003 markkinoille tuli uudella suorituskykyisell\xc3\xa4 2,0 litran 177-hevosvoimaisella moottorilla varustettu urheilullinen RC, joka oli nelipaikkainen. Varusteina oli takaspoileri, 17 tuuman kevytmetallivanteet, ESP, nelj\xc3\xa4 turvatyyny\xc3\xa4, tuulilasinpyyhkij\xc3\xb6iden sadetunnistin, nahka/alcantara-verhoilu, automaatti-ilmastointi, urheiluistuimet ja kromatut pakoputkien p\xc3\xa4\xc3\xa4t._NEWLINE_Kasvojenkohotuksen kokenut 206 saapui Suomeen vuoden 2003 toukokuussa. Kylki- ja puskurilistat olivat nyt korinv\xc3\xa4riset ja ajovalot kirkaslasiset. My\xc3\xb6s takavaloihin oli tehty muutoksia ja etus\xc3\xa4leikk\xc3\xb6 oli hunajakennotyyppinen. Kaikissa malleissa oli nyt ABS-jarrut, ja h\xc3\xa4t\xc3\xa4jarruassistentti kuului j\xc3\xa4rjestelm\xc3\xa4\xc3\xa4n. Moottorivalikoiman uutuus oli 1,4-litrainen HDi (68 hv), joka korvasi vanhan 1,9-litraisen dieselin. Puolet ulkov\xc3\xa4reist\xc3\xa4 oli uusia ja my\xc3\xb6s suurin osa sisustusmateriaaleista oli uusittu. Hatchback-malleissa X Linen korvasi Midnight, jossa oli sumuvalot. XR sis\xc3\xa4lsi ohjaustehostimen, s\xc3\xa4hk\xc3\xb6ikkunat edess\xc3\xa4 sek\xc3\xa4 keskuslukituksen. XT-mallissa oli ajotietokone (ei 1,4-litraisessa), plyysiverhoilu ja s\xc3\xa4hk\xc3\xb6peilit. XS:ss\xc3\xa4 oli lis\xc3\xa4ksi etus\xc3\xa4leik\xc3\xb6n kromikehys._NEWLINE_GTI-varusteluun kuului nyt 16 tuuman kevytmetallivanteet, automaatti-ilmastointi ja radio/CD-soitin. Samat varusteet olivat Roland Garrosissa, lukuun ottamatta kevytmetallivanteita. Roland Garrosin nahkaverhoilu oli nyt r\xc3\xa4ike\xc3\xa4 oranssi-vihre\xc3\xa4._NEWLINE_Elokuussa SW XS- ja SW X Line HDi -malleihin tuli vakiovarusteeksi manuaali-ilmastointi, ja samalla kaikkien SW-mallien hintaa laskettiin._NEWLINE_Alkuvuodesta 2004 markkinoille tuli uusi 16-venttiilinen 1,4 litran (88\xc2\xa0hv) moottori. Vanha 1,4-litrainen j\xc3\xa4i XR-malleihin. Samaan aikaan GTI, RC ja Roland Garros saivat turvaverhot vakiovarusteeksi, ja SW:n uudeksi perusmalliksi tuli vaatimaton Boulevard. Samana kev\xc3\xa4\xc3\xa4n\xc3\xa4 2,0-litraisen HDi:n korvasi Suomessa uusi 1,6 HDi (109\xc2\xa0hv). Siin\xc3\xa4 oli hiukkassuodatin, ja moottorin sai XT- ja XS-malleihin. Toinen uutuus oli erikoismalli S-Edition, varusteltuna metalliv\xc3\xa4rill\xc3\xa4, radio/CD-soittimella, kevytmetallivanteilla ja ilmastoinnilla._NEWLINE_Kev\xc3\xa4\xc3\xa4ll\xc3\xa4 2005 S-Editionin korvasi Trendy, johon kuului sumuvalot ja urheilullinen etupuskuri. Mallin sai S-Editionista poiketen my\xc3\xb6s dieselk\xc3\xa4ytt\xc3\xb6isen\xc3\xa4 ja farmarikorisena. _NEWLINE_Peugeot 207:n esittelyn yhteydess\xc3\xa4 kev\xc3\xa4\xc3\xa4ll\xc3\xa4 2006 206-mallistoon j\xc3\xa4i vain halvimmat mallit. Perusmalliksi tuli City, joka sis\xc3\xa4lsi aikaisemman XR:n lis\xc3\xa4ksi \xc3\xb6ljym\xc3\xa4\xc3\xa4r\xc3\xa4n mittarin. Korinv\xc3\xa4riset ovenkahvat, sis\xc3\xa4valon viive ja kaksiosainen takaselk\xc3\xa4noja sen sijaan puuttuivat. SW:n perusmalli taas oli Trendy, jossa my\xc3\xb6s oli \xc3\xb6ljym\xc3\xa4\xc3\xa4r\xc3\xa4n mittari, muttei kuitenkaan radiota ja kevytmetallivanteita. _NEWLINE_Saman vuoden lokakuussa Cityn korvasi Oxygo, jossa oli korinv\xc3\xa4riset ovenkahvat ja ulkopeilit sek\xc3\xa4 my\xc3\xb6s ilmastointi. Moottoriksi sai 1,4-litraisen bensiini- tai dieselmoottorin. Vuonna 2008 nimeksi vaihtui Sport, mutta varustelussa ei tapahtunut muutoksia.\n_START_SECTION_\nPeugeot 206+ (2009\xe2\x80\x932012)\n_START_PARAGRAPH_\nKev\xc3\xa4\xc3\xa4ll\xc3\xa4 2009 auto koki viel\xc3\xa4 kasvojenkohotuksen, jossa se sai uudet puskurit ja uudempia malleja vastaavan keulan ilmeen. Sis\xc3\xa4ll\xc3\xa4 kojelauta ja ohjauspy\xc3\xb6r\xc3\xa4 olivat t\xc3\xa4ysin uusia. Uudistuksen my\xc3\xb6t\xc3\xa4 mallinimeksi vaihtui 206+. Joillain markkina-alueilla malli tunnettiin nimell\xc3\xa4 207 Compact._NEWLINE_Perusmallina s\xc3\xa4ilyi Sport, ja moottorit olivat edelleen 1,4 sek\xc3\xa4 1,4 HDi. Ajonvakautusj\xc3\xa4rjestelm\xc3\xa4 ESP otettiin syksyll\xc3\xa4 2010 vakiovarusteeksi. Kev\xc3\xa4\xc3\xa4ll\xc3\xa4 2011 mallin nimeksi vaihtui Active. Samalla tuotiin my\xc3\xb6s er\xc3\xa4 Generation-mallia, jossa oli vakiona ajotietokone. _NEWLINE__NEWLINE_206+-malliin perustuu my\xc3\xb6s vuonna 2010 esitelty Peugeot Hoggar -niminen lava-auto, jota myytiin Etel\xc3\xa4-Amerikassa.'